Татар мәгарифе порталы
Сез монда
Россия Федерациясенең "Мәгариф турындагы" Законы, "Россия Федерациясе халыклары телләре турындагы" Закон, "Татарстан Республикасы дәүләт телләре һәм Татарстан Республикасында башка телләр турында Татарстан Республикасы Законы", "2004-2013 нче елларга Татарстан Республикасы дәүләт телләрен һәм Татарстан Республикасында башка телләрне саклау, өйрәнү һәм үстерү буенча Татарстан Республикасы дәүләт программасы"н тормышка ашыру юнәлешендә "Татар теле һәм әдәбияты программалары" конкурсы игълан ителә. Аны Татарстан Республикасы Мәгариф һәм фән министрлыгы татар теле һәм әдәбиятын укытуның сыйфатын яхшырту, укучыларда бу фәннәргә карата тотрыклы кызыксыну уяту, аларга заманча төпле белем һәм тәрбия бирүне тиешле югарылыкта оештыру максатларын истә тотып уздыра, дип хәбәр итә Татарстан Республикасының Мәгариф һәм фән министрлыгы.
Конкурста татар теле һәм әдәбиятын укытуның яңа эчтәлеген булдыру, укучыларның белем сыйфатын күтәрү максаты куела. Икенче буын федераль Дәүләт стандартларына җавап бирә торган "Татар телен укыту программасы"н һәм "Татар әдәбиятын укыту программасы"н сайлап алу бурычы куела.
Конкурс өч этапта үткәрелә:
I этап – конкурска тәкъдим ителгән программаларны Мәгариф һәм фән министрлыгының басма әсәрләр һәм укыту-методик әдәбият бүлеге 2009 елның 30 нче октябреннән 25 нче декабрьгә кадәр кабул итә (Казан, Кремль урамы, 9 нчы йорт, 38 нче кабинет).
II этап – конкурска тәкъдим ителгән программаларны 2010 нчы елның 30 нчы гыйнварынә кадәр жюри карый, бәя бирә. 25 февральгә кадәр аерым белем бирү баскычлары буенча гына эшләнгән программалар, бер концепция чикләрендә берләштерелә, камилләштерелә.
III этап –2010 нчы елның 1 мартында конкурска йомгак ясала, нәтиҗәләр чыгарыла.
Тулырак мәгълүмат беркетелгән файлда.
|Беркетелгән файл||Күләме|
|"ТАТАР ТЕЛЕ ҺӘМ ӘДӘБИЯТЫН УКЫТУ БУЕНЧА ИҢ ЯХШЫ ПРОГРАММА КОНКУРСЫНЫҢ НИГЕЗЛӘМӘСЕ".doc||96.5 KB|